Document ID: 32004D0594

KOMISIJAS LĒMUMS
(2004. gada 10. augusts)
par aizsargpasākumiem saistībā ar īpaši patogēnu putnu gripu Dienvidāfrikas Republikā
(izziņots ar dokumenta numuru K(2004) 3144)
(Dokuments attiecas uz EEZ)
(2004/594/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 18. panta 1. punktu,
ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (2), un jo īpaši tās 22. panta 1. punktu,
tā kā:
(1)
putnu gripa ir ļoti lipīga mājputnu un putnu vīrusu slimība, kas var iegūt epizootisku raksturu, nopietni apdraudot dzīvnieku un sabiedrības veselību un strauji samazinot putnkopības nozares rentabilitāti;
(2)
pastāv risks, ka slimības ierosinātāju var ievazāt ar starptautisko dzīvo mājputnu un putnu tirdzniecību;
(3)
Dienvidāfrikas Republika 2004. gada 6. augustā ir apstiprinājusi, ka noticis īpaši patogēns putnu gripas uzliesmojums divās skrējējputnu saimniecībās Austrumu raga provincē;
(4)
konstatētās putnu gripas vīrusa celms pieder apakštipam H5N2 un tāpēc tas atšķiras no celma, kas patlaban izraisa epidēmiju Āzijā. Saskaņā ar pašreizējām atziņām šis apakštips rada sabiedrības veselībai mazākus draudus nekā Āzijā cirkulējošais H5N1 vīrusa apakštipa celms;
(5)
šobrīd no Dienvidāfrikas Republikas mājputniem un mājputnu gaļas produktiem uz Kopienu atļauts eksportēt tikai dzīvus skrējējputnus un to inkubējamās olas, svaigu skrējējputnu gaļu un gaļas produktus, kuros ir skrējējputnu gaļa, kā arī putnus, kas nav mājputni;
(6)
Dienvidāfrikas Republikas kompetentās iestādes ir pārtraukušas izsniegt apliecības dzīvu skrējējputnu un to gaļas eksportam uz ES no 2004. gada 6. augusta, kamēr situācija neuzlabosies;
(7)
ņemot vērā to, ka slimības ievazāšana Kopienā apdraud dzīvnieku veselību, ir lietderīgi kā tūlītēju pasākumu pārtraukt dzīvu skrējējputnu un šo sugu inkubējamo olu importu no Dienvidāfrikas Republikas;
(8)
saskaņā ar Komisijas Lēmumu 2000/666/EK (3) tādu putnu imports, kas nav mājputni, ir atļauts no visām OIE (Pasaules dzīvnieku veselības organizācijas) dalībvalstīm, nodrošinot dzīvnieku veselības garantijas no izcelsmes valsts un stingrus karantīnas pasākumus dalībvalstī;
(9)
tomēr kā papildu piesardzības pasākums ir jāaptur putnu, kas nav mājputni, un arī saimniekus pavadošo lolojumputnu ievešana Kopienā no Dienvidāfrikas Republikas, lai izvairītos no iespējamā slimības parādīšanās riska dalībvalstu pārvaldītajos karantīnas punktos;
(10)
turklāt jāaptur svaigu skrējējputnu, savvaļas un audzētu medījumu putnu gaļas, gaļas izstrādājumu un gaļas produktu, kuru sastāvā ir šo sugu gaļa, kas iegūta no putniem, kuri nokauti pēc 2004. gada 16. jūlija, imports Kopienā no Dienvidāfrikas Republikas;
(11)
ar Komisijas Lēmumu 97/222/EK (4) izstrādāts to trešo valstu saraksts, no kurām dalībvalstis drīkst atļaut importēt gaļas produktus, un noteikt apstrādāšanas režīmus, lai novērstu slimību pārnešanas risku ar minētiem produktiem. Produktam piemērojamā apstrāde ir atkarīga no izcelsmes valsts veselības stāvokļa saistībā ar sugām, no kurām ir iegūta gaļa, lai izvairītos no nevajadzīga sloga tirdzniecībai, ir jāatļauj importēt Dienvidāfrikas Republikas izcelsmes mājputnu gaļas produktus, kuri pilnībā apstrādāti 70° temperatūrā;
(12)
tiklīdz Dienvidāfrikas Republika paziņos jaunu informāciju par slimības stāvokli un kontroles pasākumiem, kas veikti šajā sakarā, būs jāpārskata pasākumi, kas saistībā ar šo uzliesmojumu uzsākti Kopienas mērogā;
(13)
šā lēmuma noteikumi ir jāpārskata Pārtikas aprites un dzīvnieku veselības pastāvīgās komitejas nākamajā sanāksmē,
IR PIEŅĒMUSI ŠO LĒMUMU.
1. pants
Dalībvalstis no Dienvidāfrikas Republikas teritorijas pārtrauc šādu produktu importu:
-
skrējējputnus un to sugu inkubējamās olas, un
-
putnus, kas nav mājputni, ieskaitot lolojumputnus, kuri ir kopā ar saviem saimniekiem.
2. pants
Dalībvalstis no Dienvidāfrikas Republikas teritorijas pārtrauc šādu produktu importu:
-
svaigu skrējējputnu gaļu, un
-
gaļas izstrādājumus un gaļas produktus, kuros ir minēto sugu putnu gaļa.
3. pants
1. Atkāpjoties no 2. panta, dalībvalstis atļauj ievest šajā pantā minētos produktus, kuri iegūti no putniem, kas nokauti pirms 2004. gada 16. jūlija.
2. Veterinārās apliecībās, kas pievienotas 1. punktā minēto produktu sūtījumiem, ir jāiekļauj šāds teksts:
“Svaiga skrējējputnu gaļa/gaļas produkts, kurā ir skrējējputnu gaļa/gaļas izstrādājumi, kuros ir skrējējputnu gaļa, kas iegūta no skrējējputniem (5), kuri nokauti pirms 2004. gada 16. jūlija saskaņā ar Lēmuma 2004/594/EK 3. panta 1. punktu.
3. Atkāpjoties no 2. panta, dalībvalstis atļauj importēt gaļas produktus, kuros ir skrējējputnu gaļa, ja minēto sugu gaļa ir īpaši apstrādāta ar vienu no paņēmieniem, kuri minēti Komisijas Lēmuma 97/222/EK pielikuma IV daļas B, C, vai D punktā.
4. pants
Dalībvalstis izdara grozījumus ievešanas noteikumos, lai tie atbilstu šim lēmumam, un uzreiz pienācīgā veidā dara šos pasākumus zināmus atklātībai. Par to dalībvalstis tūlīt informē Komisiju.
5. pants
Šo lēmumu pārskata, ņemot vērā slimības attīstību un Dienvidāfrikas Republikas veterināro iestāžu sniegto informāciju.
6. pants
Šo lēmumu piemēro līdz 2005. gada 1. janvārim.
7. pants
Šis lēmums ir adresēts dalībvalstīm.
Briselē, 2004. gada 10. augustā

Labels: 3
18
17
6